Na osnovu člana 58 stav 1 tačka 18 Zakona o lokalnoj samoupravi („Sl. list CG“ br. 4/18), člana 82 stav 1 tačka 18 i člana 83 stav 1 i stav 4 Statuta opštine Danilovgrad („Sl. list CG-opštinski propisi“ br.43/18) Predsjednica opštine Danilovrad, donosi:

**P R A V I L N I K**

**o bližim uslovima za ostvarivanje prava**

**na poklon paket za novorođenčad**

**Član 1**

Ovim pravilnikom utvrđuju se uslovi za ostvarivanje prava na poklon pakete za novorođenčad.

**Član 2**

Pravo na poklon-paket vrijednosti od 100 eura (od čega 50 eura poklon-paket i 50 eura u novcu) pripada novorođenom djetetu pod uslovom da jedan od roditelja, usvojilac, staratelj, hranitelj, odnosno lice kome je dijete povjereno na njegu ima prebivalište na teritoriji opštine Danilovgrad.

**Član 3**

Korisnici poklon paketa utvrđuju se na osnovu zahtjeva roditelja i lica navedenih u članu 2 Pravilnika i podnijete dokumenacije: izvod iz registra rodjenih za novorođeno dijete, potvrda o prebivalištu i uvida u ličnu kartu.

**Član 4**

Sadržaj poklon-paketa u vrijednosti utvrđenoj članom 2 Pravilnika, način nabavke, uručivanja i ostala pitanja vrše se u dogovoru sa podnosiocem zahtjeva.

**Član 5**

Izrazi koji se u ovom Pravilniku koriste za fizička lica u muškom rodu podrazumijevaju iste izraze u ženskom rodu.

**Član 6**

Sredstva za isplatu pomoći definisane ovim Pravilnikom obezbjeđuju se u Budžetu opštine za svaku kalendarsku godinu.

**Član 7**

Stupanjem na snagu ovog Pravilnika prestaje da važi Pravilnik broj 03-031-688/1 od 14.06.2013. godine.

**Član 8**

Ovaj Pravilnik stupa na snagu osmog dana od dana objavljivanja u „Službenom listu CG-opštinski propisi“.

  **Predsjednica Opštine**

 Zorica Kovačević,s.r.